Fideles quique aut oracionibus aut donariis, se invicem debens sustentare, ut et hi qui quietam agunt vitam, eos qui circa multa occupantur precibus juvent, et illi cum karitate ad utilitatem ipsorum necessaria administrent. Necesse est enim, ut sic transitoria peragant, quatinus pro his præmia æterna consequi valeant. § Igitur Domnus Abbas Gerardus audiens, quod ex quo venerabilis Johannes Cantor ex hac vita migravit, monimenta librorum nemo condidisset, instituit ut omni anno Cantori de unaquaque obediencia emina frumenti daretur, nolens, quamvis majora vellet, aliquem gravare, quo libencius diciores et pauperiores præberent assensum, et futuris non esset honerosum. Omnes vero obedienciarum Præpositi huic decreto, quod eis in remissionem peccatorum injungebatur, assenserunt, et libenter se hoc acturos promiserunt. Sanccitum est hoc a prædicto Abbate omnibus laudantibus, die festivitatis Apostolorum Petri et Pauli, atque statutum, ut a Kalendis Octobribus usque in Kalendas Novembris idem donum unusquisque Cantori solutum habeat. Signum Wilenhi Prioris. Sig. Warnerii Præcentoris. Sig. Rodulfi Sacristæ. Sig. Albrici de Arcione. Signum Josberti Præpositi. Sig. Bartholomæi Subcentoris, et omnium Monachorum.